Document ID: 32007D0870

KOMISSION PÄÄTÖS,
tehty 21 päivänä joulukuuta 2007,
vuoden 2008 suunnitelmien hyväksymisestä klassisen sikaruton hävittämiseksi luonnonvaraisista sioista ja luonnonvaraisten ja sikatiloilla olevien sikojen hätärokottamiseksi kyseistä tautia vastaan Romaniassa
(tiedoksiannettu numerolla K(2007) 6699)
(Ainoastaan romaniankielinen teksti on todistusvoimainen)
(2007/870/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Bulgarian ja Romanian liittymissopimuksen ja erityisesti sen 4 artiklan 3 kohdan,
ottaa huomioon Bulgarian ja Romanian liittymisasiakirjan ja erityisesti sen 42 artiklan,
ottaa huomioon yhteisön toimenpiteistä klassisen sikaruton torjumiseksi 23 päivänä lokakuuta 2001 annetun neuvoston direktiivin 2001/89/EY (1) ja erityisesti sen 16 artiklan 1 kohdan toisen alakohdan, 19 artiklan 3 kohdan toisen alakohdan ja 20 artiklan 2 kohdan neljännen alakohdan,
sekä katsoo seuraavaa:
(1)
Direktiivissä 2001/89/EY säädetään yhteisön vähimmäistoimista klassisen sikaruton torjumiseksi. Sen mukaan jäsenvaltioiden on toimitettava komissiolle luonnonvaraisissa sioissa esiintyvän klassisen sikaruton primääritapauksen varmistumisen jälkeen kyseisen taudin hävittämissuunnitelma. Lisäksi siinä säädetään luonnonvaraisten sikojen ja sikatiloilla olevien sikojen hätärokottamisesta.
(2)
Romania on perustanut ohjelman klassisen sikaruton kartoittamiseksi ja torjumiseksi koko alueellaan. Ohjelma on yhä käynnissä.
(3)
Suunnitelmien hyväksymisestä klassisen sikaruton hävittämiseksi luonnonvaraisista sioista ja luonnonvaraisten ja sikatiloilla olevien sikojen hätärokottamiseksi kyseistä tautia vastaan Romaniassa 23 päivänä marraskuuta 2006 tehty komission päätös 2006/802/EY (2) hyväksyttiin yhtenä monista toimenpiteistä klassisen sikaruton torjumiseksi. Päätöstä 2006/802/EY sovelletaan 31 päivään joulukuuta 2007.
(4)
Klassista sikaruttoa esiintyy luonnonvaraisissa ja sikatiloilla olevissa sioissa Romaniassa.
(5)
Romania toimitti komissiolle hyväksymistä varten 29 päivänä marraskuuta 2007 vuotta 2008 koskevan muutetun suunnitelman luonnonvaraisissa sioissa esiintyvän klassisen sikaruton hävittämiseksi ja vuotta 2008 koskevan suunnitelman luonnonvaraisten sikojen hätärokottamiseksi klassista sikaruttoa vastaan koko Romanian alueella.
(6)
Lisäksi Romania toimitti komissiolle 29 päivänä marraskuuta 2007 myös vuotta 2008 koskevan muutetun suunnitelman suurilla sikatiloilla olevien sikojen hätärokottamiseksi merkkirokotteella ja suunnitelman pienemmillä sikatiloilla olevien sikojen hätärokottamiseksi perinteisellä elävällä heikennetyllä rokotteella.
(7)
Komissio on tarkastellut kyseisiä Romanian toimittamia suunnitelmia ja todennut niiden täyttävän direktiivin 2001/89/EY vaatimukset. Ne olisi sen vuoksi hyväksyttävä.
(8)
Eläinten terveyden edistämiseksi Romanian on varmistettava kyseisissä suunnitelmissa esitettyjen toimenpiteiden tehokas täytäntöönpano.
(9)
Eläinten terveyttä koskevista siirtymätoimenpiteistä klassisen sikaruton torjumiseksi Romaniassa 14 päivänä marraskuuta 2006 tehty komission päätös 2006/779/EY (3) tehtiin, koska klassista sikaruttoa esiintyy endeemisesti Romanian alueella.
(10)
Päätöksessä 2006/779/EY vahvistetuilla toimenpiteillä kielletään muun muassa sianlihan, sianlihavalmisteiden ja sianlihaa sisältävien lihavalmisteiden ja raakalihavalmisteiden toimitukset Romaniasta muihin jäsenvaltioihin. Sen vuoksi kyseinen liha ja kyseiset valmisteet on merkittävä erityisellä merkillä. On myös aiheellista merkitä tämän päätöksen mukaisesti hätärokotteella rokotetuista sioista saatu tuore liha samalla merkillä ja antaa tällaisen lihan markkinoille saattamista koskevia säännöksiä.
(11)
Tässä päätöksessä säädetyt toimenpiteet olisi hyväksyttävä siirtymätoimenpiteinä, joita sovelletaan 31 päivään joulukuuta 2008.
(12)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Suunnitelma klassisen sikaruton hävittämiseksi luonnonvaraisista sioista
Hyväksytään Romanian 29 päivänä marraskuuta 2007 komissiolle toimittama suunnitelma klassisen sikaruton hävittämiseksi luonnonvaraisista sioista liitteessä olevassa 1 kohdassa säädetyllä alueella.
2 artikla
Suunnitelma luonnonvaraisten sikojen hätärokottamiseksi klassista sikaruttoa vastaan
Hyväksytään Romanian 29 päivänä marraskuuta 2007 komissiolle toimittama suunnitelma luonnonvaraisten sikojen hätärokottamiseksi klassista sikaruttoa vastaan liitteessä olevassa 2 kohdassa säädetyllä alueella.
3 artikla
Suunnitelma sikatiloilla olevien sikojen hätärokottamiseksi merkkirokotteella klassista sikaruttoa vastaan
Hyväksytään Romanian 29 päivänä marraskuuta 2007 komissiolle toimittama suunnitelma sikatiloilla olevien sikojen hätärokottamiseksi merkkirokotteella klassista sikaruttoa vastaan liitteessä olevassa 3 kohdassa säädetyllä alueella.
4 artikla
Suunnitelma sikatiloilla olevien sikojen hätärokottamiseksi perinteisellä elävällä heikennetyllä rokotteella klassista sikaruttoa vastaan
Hyväksytään Romanian 29 päivänä marraskuuta 2007 komissiolle toimittama suunnitelma sikatiloilla olevien sikojen hätärokottamiseksi perinteisellä elävällä heikennetyllä rokotteella klassista sikaruttoa vastaan liitteessä olevassa 4 kohdassa säädetyllä alueella.
5 artikla
Sianlihaa koskevat Romanian velvoitteet
Romanian on varmistettava, että sianliha,
a)
joka on saatu merkkirokotteella tämän päätöksen 3 artiklan mukaisesti rokotetuista sioista, on tarkoitettu ainoastaan kansallisille markkinoille eikä sitä toimiteta muihin jäsenvaltioihin;
b)
joka on saatu tämän päätöksen 3 ja 4 artiklan mukaisesti rokotetuista sioista, merkitään erityisellä terveys- tai tunnistemerkillä, jota ei voi sekoittaa päätöksen 2006/779/EY 4 artiklassa tarkoitettuun yhteisön leimaan;
c)
joka on saatu perinteisellä elävällä heikennetyllä rokotteella tämän päätöksen 4 artiklan mukaisesti rokotetuista sioista, on tarkoitettu ainoastaan yksityiseen kotikäyttöön eikä sitä toimiteta muihin jäsenvaltioihin.
6 artikla
Romanian tiedonantovelvoitteet
Romanian on varmistettava, että komissiolle ja jäsenvaltioille toimitetaan kuukausittain sikojen hätärokottamista koskevien, 3 ja 4 artiklan mukaisten suunnitelmien toteutuksesta raportti, jossa on ainakin seuraavat tiedot kustakin maakunnasta:
a)
tilojen kokonaismäärä ja sikojen kokonaismäärä luokkaa kohti siten kuin hävittämisohjelmassa esitetään;
b)
hätärokotuksen kohteena olleiden tilojen ja sikojen kuukausittainen ja kumuloitu määrä tilaluokittain;
c)
käytettyjen eri rokotteiden annosten kuukausittainen ja kumuloitu määrä;
d)
valvontatestien kuukausittainen ja kumuloitu määrä sekä kyseisten testien tulokset.
7 artikla
Romanian toimenpiteet säännösten noudattamiseksi
Romanian on toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Sen on ilmoitettava niistä komissiolle viipymättä.
8 artikla
Soveltaminen
Tätä päätöstä sovelletaan 1 päivästä tammikuuta 2008 alkaen 31 päivään joulukuuta 2008.
9 artikla
Osoitus
Tämä päätös on osoitettu Romanialle.
Tehty Brysselissä 21 päivänä joulukuuta 2007.

Labels: 0
18
20
6